Document ID: 32003D0429

Europos parlamento ir tarybos sprendimas
2003 m. gegužės 19 d.
dėl finansinės perspektyvos pritaikomųjų pataisų plėtrai
(2003/429/EB)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį,
atsižvelgdami į Europos Parlamento, Tarybos ir Komisijos 1999 m. gegužės 6 d. Tarpinstitucinį susitarimą dėl biudžeto vykdymo tvarkos ir biudžeto sudarymo procedūros tobulinimo [1], ypač į jo 25 punktą,
atsižvelgdami į Komisijos pasiūlymą [2],
laikydamiesi Sutarties 272 straipsnio 9 dalies penktoje pastraipoje nustatytos tvarkos [3],
kadangi:
(1) Europos Sąjungos (15 narių) finansinėje perspektyvoje, suderintoje Europos Parlamento, Tarybos ir Komisijos 1999 m. gegužės 6 d. Tarpinstituciniu susitarimu, turi būti padarytos pritaikomosios pataisos atsižvelgiant į situaciją, kai Europos Sąjunga padidėja iki 25 valstybių narių laikotarpiu nuo 2004 m. iki 2006 m., skaičiuojant 1999 m. kainomis.
(2) 2002 m. gruodžio 12 ir 13 d. Kopenhagoje susirinkusi Europos Vadovų Taryba patvirtino derybų, nustačiusių išlaidų reikmes dėl 10 naujų narių priėmimo 2004 m., rezultatus.
(3) Ji aiškiai konstatavo, kad nuo 2004 m. Turkijai skiriama pasirengimo stojimui finansinė parama bus teikiama iš ,"pasirengimo stojimui" pozicijos.
(4) Būtina atsižvelgti, kokių pasekmių finansinei perspektyvai esamoje finansinėje struktūroje gali turėti politinis Kipro problemos sureguliavimas.
(5) Remiantis 1999 m. gegužės 6 d. Tarpinstitucinio susitarimo 25 punkto antrąja pastraipa, konkrečių biudžeto pozicijų pakeitimai pagal šias pritaikomąsias pataisas neturi viršyti sumų, nurodytų parodomojoje finansinėje struktūroje, kuri pateikiama to Susitarimo II priede,
NUSPRENDĖ:
1 straipsnis
Laikotarpiu nuo 2004 m. iki 2006 m. 1999 m. gegužės 6 d. Tarpinstitucinio susitarimo I priede nurodytos finansinės perspektyvos 1, 2, 3, ir 5 pozicijų kasmetinė įsipareigotų asignavimų viršutinė riba didinama sumomis, atitinkančiomis konkrečias 10 naujai prisijungiančių valstybių narių išlaidų reikmes.
Viršutinė 7 pozicijos riba apima ir asignavimus, skirtus paremti Turkijos pasirengimą stojimui. 7 pozicijos pavadinimas pakeičiamas į: "Pasirengimo stojimui strategija".
Sukuriama nauja 8 pozicija, į kurį įrašomos biudžeto kompensacijos, dėl kurių buvo susitarta Kopenhagos Europos Vadovų Taryboje.
2 straipsnis
1. Todėl 1999 m. gegužės 6 d. Tarpinstitucinio susitarimo I priedas pakeičiamas patikslinta finansine perspektyva, parengta 1999 m. kainomis Europos Sąjungai, kurią sudarys 25 narės (nenurodant poveikio, kurį biudžetui gali turėti Kipro problemos politinis sureguliavimas), kaip nurodyta 1a lentelėje.
Tuo atveju, jeigu bus pasiektas Kipro problemos politinis sureguliavimas, taikoma 1b lentelėje nurodyta finansinė perspektyva, parengta 1999 m. kainomis Europos Sąjungai, kurią sudarys 25 narės.
Atitinkamai, 1999 m. gegužės 6 d. Tarpinstitucinio susitarimo II priedas netenka galios.
2. Atitinkama finansinė perspektyva su techninėmis pritaikomosiomis pataisomis 2004 m., atitinkanti bendrųjų nacionalinių pajamų (BNP) ir kainų pokyčius, pateikiama 2a ir 2b lentelėse.
Priimta Briuselyje, 2003 m. gegužės 19 d.

Labels: 15